Anatoli Sobtšak

Anatoli Sobtšak (vene keeles Анатолий Александрович Собчак; 10. august 1937 Tšita, Tšita oblast, Vene NFSV – 20. veebruar 2000 Svetlogorsk, Kaliningradi oblast) oli Venemaa poliitik, esimene Peterburi linnapea pärast Nõukogude Liidu lagunemist.

Päritolu
Anatoli Sobtšaki isapoolne vanaisa Anton Semjonovitš Sobtšak (poolapäraselt Sobczak; rõhk esimesel silbil) oli venestunud vaesunud šlahta päritolu poolakas, töötas vedurijuhina. Isapoolne vanaema Anna Ivanovna oli Moravas sündinud väikekodanlikust perekonnast pärit tšehhitar, kes valdas tšehhi, poola ja saksa keelt. Anatoli Sobtšaki isa Aleksandr Antonovitš Sobtšak oli lõpetanud raudteetranspordi instituudi.

Anatoli Sobtšaki emapoolne vanaisa oli venelane, vanaema ukrainlanna. Anatoli Sobtšaki ema Nadežda Andrejevna Litvinova oli raamatupidaja.

Haridus- ja töökäik
Sobtšak lõpetas 1959. aastal Ždanovi-nimelise Leningradi Riikliku Ülikooli õigusteaduskonna. Töötas kolm aastat advokaadina Stavropoli krais ja naasis Leningradi riiklikku ülikooli, kus lõpetas aspirantuuri ja kaitses 1964. aastal õigusteaduste kandidaadi kraadi väitekirjaga "Гражданско-правовая ответственность за причинение вреда действием источника повышенной опасности".

Ta töötas dotsendina Leningradi Tselluloosi- ja Paberitööstuse Tehnoloogilises Instituudis (1968–1973) ja Leningradi riiklikus ülikoolis (1973–1981). 1982. sai ta õigusteaduste doktori kraadi ja professori kutse; aastatel 1982–1989 oli ta Leningradi Riikliku Ülikooli õigusteaduskonna dekaan.

1989 valiti Sobtšak NSV Liidu rahvasaadikuks. Ta oli NSV Liidu Ülemnõukogu üks aktiivsemaid liikmeid.

pisi|Anatoli Sobtšak
23. mail 1990 valiti ta Leningradi Linnanõukogu esimeheks ja 12. juunil 1991 Peterburi linnapeaks. 3. juulil 1996 toimunud Peterburi kuberneri valimistel kaotas ta oma tollasele asetäitjale Vladimir Jakovlevile.

Aastatel 1997–1999 elas ta Pariisis, esines loengutega Sorbonne'is ja teistes Prantsusmaa ülikoolides.

Detsembris 1999 teatas Sobtšak kavatsusest kandideerida 2000. aasta suvel uuesti Peterburi kuberneriks, kuid ööl vastu 20. veebruari 2000 suri ta ägeda südamepuudulikkuse tõttu. Ta on maetud Peterburis Nikolski kalmistule.

 Tunnustus 
Balti Täht (2005, postuumselt)

Sobtšak oli 11 ülikooli audoktor, paljude medalite ja auhindade laureaat ning mitme linna (Dubrovnik, Firenze, Thbilisi, Indianapolis) aukodanik.

Isiklikku
Anatoli Sobtšakil on esimesest abielust (1959–1980) tütar Marija Sobtšak (sündinud 1965, töötab juristina).

pisi|100px|Anatoli Sobtšakile pühendatud mark
Abielust (sõlmitud 1980) Ljudmila Narussovaga on tal tütar Ksenija Sobtšak.

Mälestuse jäädvustamine
Peterburis Nikolski kalmistul on püstitatud tema hauale skulptor Mihhail Šemjakini loodud skulptuur.

2002. aasta juunis paigaldati Peterburis mälestustahvel majale, kus Sobtšak elas aastatel 1990–2000; tseremoonial viibis ka Venemaa president Vladimir Putin.

9. aprillil 2004 avati Sobtšaki mälestusmärk Thbilisis; tseremoonial viibis ka Gruusia president Mihheil Saakašvili.

Viited

Välislingid

Kategooria:Venemaa poliitikud
Kategooria:Venemaa õigusteadlased
Kategooria:Peterburi ülikooli vilistlased
Kategooria:Sündinud 1937
Kategooria:Surnud 2000